หุ้น-น้ำมัน-ทองปิดพุ่งขานรับศก.สหรัฐสดใส
ตลาดหุ้นสหรัฐ-น้ำมัน-ทอง ปรับเพิ่มขึ้น จากข้อมูลเศรษฐกิจที่น่าพอใจและผลประกอบการของซิสโกที่เป็นไปตามเป้า
17 ส.ค. 2555

ตลาดหุ้นสหรัฐ-น้ำมัน-ทอง ปรับเพิ่มขึ้น จากข้อมูลเศรษฐกิจที่น่าพอใจและผลประกอบการของซิสโกที่เป็นไปตามเป้า
ปิดการซื้อขายตลาดหุ้นสหรัฐ ดัชนีพุ่งขึ้นจากแรงหนุนของข้อมูลจากกระทรวงแรงงานสหรัฐ ที่ระบุจำนวนผู้ขอรับสวัสดิการว่างงานครั้งแรกในรอบสัปดาห์ที่ผ่าน เพิ่มขึ้นแค่ 2,000 ราย มาอยู่ที่ 366,000 ราย ขณะที่ ตัวเลขการอนุญาตก่อสร้างอยู่ที่ 812,000 ยูนิตในเดือน ก.ค. พุ่งขึ้น 6.8% จากเดือน มิ.ย. ขณะที่ผลประกอบการของซิสโก บริษัทเทคโนโลยียักษ์ใหญ่ เป็นไปตามเป้า ด้านราคาน้ำมันดิบตลาดไนเม็กซ์ พุ่งขึ้น 1.27 ดอลลาร์สหรัฐไปปิดที่ระดับ 95.60 ดอลลาร์สหรัฐ/บาร์เรล ทำให้หลังปิดตลาด ดัชนีดาวโจนส์ปิดที่ 13,250.11 จุด เพิ่มขึ้น 85.33 จุด หรือ 0.65% ดัชนีแนสแดคปิดที่ 3,062.39 จุด ปรับขึ้น 31.46 จุด หรือ 1.04% และดัชนีเอสแอนด์พี ปิดที่ 1,415.51 จุด ปรับขึ้น 9.98 จุด หรือ 0.71%
ตลาดหุ้นสำคัญของยุโรป ดัชนี FTSE 100 ตลาดลอนดอน ปิดที่ 5,834.51 จุด เพิ่มขึ้น 1.47 จุด หรือ 0.03% ดัชนี DAX ตลาดแฟรงก์เฟิร์ต ปิดที่ 6,996.29 จุด เพิ่มขึ้น 49.49 จุด หรือ 0.71% และดัชนี CAC 40 ตลาดปารีส ปิดที่ 3,480.49 จุด เพิ่มขึ้น 31.29 จุด หรือ 0.91% ส่วนน้ำมันดิบเบรนต์ ตลาดลอนดอน ปิดที่ 116.90 ดอลลาร์สหรัฐ/บาร์เรล ปรับขึ้น 65 เซนต์
ด้านราคาทองคำ ขยับขึ้นเป็นวันที่ 2 ติดต่อกันและปิดบวกมากที่สุดในรอบเกือบ 2 สัปดาห์ จากการกะเก็งของนักลงทุนว่าธนาคารกลางสหรัฐฯจะกระตุ้นเศรษฐกิจรอบใหม่ โดยราคาทองคำตลาดโคเมกซ์ของสหรัฐฯ เพิ่มขึ้น 8.70 ดอลลาร์(0.78 เปอร์เซนต์) ปิดที่ 1,615.30 ดอลลาร์ต่อออนซ์